Správa o implementácii návrhov opatrení obsiahnutých v správe o záveroch a odporúčaniach vyplývajúcich z dotazníka Právna ochrana pred netransparentnosťou a konfliktom záujmov  vo vzťahu k rozhodovaniu o využívaní fondov EÚ v SR,  schválenej uznesením vlády SR   č. 797/2004 zo dňa 18.8.2004

Cieľom tohto materiálu je  zhodnotenie stavu zapracovania opatrení a odporúčaní pre RO a SO/RO obsiahnutých v správe o záveroch a odporúčaniach vyplývajúcich z dotazníka Právna ochrana pred netransparentnosťou a konfliktom záujmov  vo vzťahu k rozhodovaniu o využívaní fondov EÚ v SR schválenej uznesením vlády z 18. augusta č. 797/2004 (ďalej len„Správa“). Je tiež pokračovaním v snahe ujednotiť celý systém a minimalizovať odlišnosti tak, aby pre príjemcu bol celý systém čo najjednoduchší a najprehľadnejší.
Predkladaný materiál vyhotovený na základe získaného prehľadu obsahuje konštatačnú časť (zhodnotenie stavu zapracovania záväzných odporúčaní zo Správy) a tiež návrh záverov na dopracovanie. Cieľom týchto návrhov a odporúčaní je dopracovať pravidlá pre oblasti, ktoré nie sú ešte legislatívne alebo inak metodicky pokryté v súlade s obsahom Správy, prípadne legislatíva a metodické pokyny sú naďalej príliš všeobecné a z tohto dôvodu nie vždy jednoznačne interpretovateľné a aplikovateľné. 

I. tematický okruh: Vyhlasovanie výziev na predkladanie projektov 
 
V rámci problematiky vyhlasovania výziev na predkladanie projektov (žiadostí o nenávratný finančný príspevok – NFP) mali podľa Správy RO/SORO  zaviesť jednotnú a záväznú štruktúru dokumentov a informácií, ktoré musia byť zverejnené. Išlo o základné informácie, ako sú označenie opatrenia/schémy štátnej pomoci, celkový objem alokovaných finančných prostriedkov, časový harmonogram prijímania žiadosti o poskytnutie nenávratného finančného príspevku, účel opatrenia/schémy štátnej pomoci, opis oprávnených aktivít a oprávnených nákladov, mechanizmus hodnotenia a výberu projektov, pokyny a formuláre pre žiadateľov, spôsob poskytovania informácií pre žiadateľov  a ďalšie.

Označenie opatrenia/schémy štátnej pomoci 
Výzvy zverejnené na internetových stránkach sú označené rôzne:
„Výzva na predkladanie žiadostí pre program  XXXX  v rámci opatrenia/priority XXXX. 
„Výzva na predkladanie žiadostí o nenávratný finančný príspevok pre program  XXXX          v rámci opatrenia/priority XXXX
 „Výzva na predkladanie projektov pre program  XXXX  v rámci opatrenia/priority XXXX 
„Výzva pre program  XXXX  v rámci opatrenia/priority XXXX
„Výzva na podávanie projektov pre program  XXXX  v rámci opatrenia/priority XXXX

Väčšina oznamov ďalej uvádza v názve označenia výzvy popis opatrenia/priority napr. SOP Poľnohospodárstvo a rozvoj vidieka: Podopatrenie 2.3.1 - Pozemkové úpravy. Nie je tomu tak napr. v prípade výzvy  na predkladanie projektov pre JPD Bratislava Cieľ 3, kde je uvedené len číslo priority - Priorita 2 (zverejnenej na stránke www.strukturalnefondy.sk ). Z takéhoto označenia výzvy sa žiadateľ nedozvie hlavné zameranie  danej výzvy.  
Terminológia v názvoch jednotlivých zverejnených dokumentov nie je jednotná, napr. na internetovej stránke www.education.gov.sk  je zmluva o poskytnutí nenávratného finančného príspevku v rámci výzvy JPD Cieľ 3 uverejnená pod názvom “Zmluva s konečným prijímateľom“, oznámenie o zverejnení výzvy sa nachádza pod názvom „ÚVOD“, zoznam príloh v materiáli „Výzva“ znamená zoznam ďalších zverejnených dokumentov a nie príloh, ktoré je žiadateľ povinný priložiť k žiadosti o poskytnutie nenávratného finančného príspevku. Elektronické verzie týchto dokumentov sú  uložené pod názvami napr. Formuláre, Príručky a iné. Dokumenty potrebné k vypracovaniu žiadostí sú nazvané prílohy aj v prípade výziev v rámci programu Poľnohospodárstvo a rozvoj vidieka. 
Niektoré výzvy majú v názve uvedený iba názov fondu, z ktorého sú poskytované finančné prostriedky napr. Výzva na predkladanie žiadostí o poskytnutie nenávratného finančného príspevku z Európskeho sociálneho fondu na www.education.gov.sk, čo je nepostačujúca informácia. 
Na internetových stránkach sa nachádzajú aj neaktuálne výzvy, teda výzvy u ktorých už uplynul termín na predkladanie žiadostí o NFP. Tieto výzvy by mali byť oddelené od aktuálnych výziev a uložené v zložke nazvanej „archív“. 

 Celkový objem alokovaných finančných prostriedkov
Celkový objem alokovaných finančných prostriedkov určený na jednotlivé výzvy nebol stanovený vo všetkých výzvach. Išlo o výzvy za  SOP Poľnohospodárstvo a rozvoj vidieka, kde vo výzve je uvedený finančný plán na roky 2004, 2005 a 2006. V tomto prípade je potrebné žiadateľov informovať o aktuálnom stave čerpania finančných prostriedkov. Požadované  informácie  nie sú na MP SR k dispozícii rovnako ako aj na MŽP SR, kde všetky výzvy na predkladanie projektov sú priebežné. Obdobná situácia je na MVRR SR, ktoré takisto vyhlásili priebežné výzvy na predkladanie projektov. Uvedené ministerstvá majú vo svojich interných manuáloch zapracované odporučenia týkajúce sa zverejňovania priebežných informácií o čerpaní finančných prostriedkov, ktoré  sú však formulované tak, že budú zverejňované pravidelne, príp. v polročných intervaloch. Bolo by vhodnejšie určiť priamo konkrétny termín odpočtu – napr. k 30. 6. a k 31.12. príslušného kalendárneho roka. 

Časový harmonogram prijímania žiadosti  o poskytnutie nenávratného finančného príspevku
Informácie o termínoch  uzávierok pri časovo obmedzených výzvach na predkladanie projektov sú v materiáloch zverejnené jasne. Bolo by však potrebné už pri označení výzvy na internetovej stránke stanoviť, ktorý termín sa zverejní, pretože pri niektorých výzvach  je uvedený dátum uzávierky na predkladanie projektov, v iných prípadoch  dátum zverejnenia výzvy, prípadne celé obdobie platnosti výzvy. 
Zverejnenie obdobia platnosti je najlepším riešením aj z toho dôvodu, že žiadateľ v prípade záujmu o informácie si musí zverejnený súbor najprv uložiť v počítači . Aby nemusel takto postupovať pri viacerých súboroch, len pri tých výzvach, o ktoré má záujem, potrebuje mať pri ozname o zverejnení výzvy jednoznačnú informáciu, dokedy je možné predkladať projekty, resp. koľko času má k dispozícii na vypracovanie projektu. 

V prípade priebežných výziev chýbajú žiadateľom aktuálne informácie, či je finančná alokácia vyčerpaná a či je ešte možné podávať projekty. 
 
Zasahovania RO a SO/RO do štruktúry a obsahu zverejnených výziev 
Na základe záverov Správy by RO  a SORO po vyhlásení nemali robiť zásadné zmeny týkajúce sa vecného zamerania zverejnených podmienok ani zmeny zásadných pokynov a informácií pre žiadateľov. Zmeny, ktoré nemajú zásadný charakter musia byť zverejnené s minimálne jednomesačným predstihom (s prihliadnutím na dĺžku výzvy) a  primeraným spôsobom vyznačené (napr. farebne odlíšene znázornená zmena s popisom, že ide o zmenu oproti pôvodnému stavu).  Takto (červenou farbou) je napr. označená zmena vo výzve  MŠ SR, ktorá sa týka rozšírenia oprávnených subjektov na predkladanie projektov. 

Minimálna lehotu na predkladanie projektov
Minimálna lehotu na predkladanie projektov pri zverejnení časovo obmedzených výziev bola stanovená na 60 dní. RO a SORO uvedenú lehotu dodržujú. Výnimkou je výzva na predkladanie projektov v rámci  SOP Ľudské zdroje zameranej na podporu stredných škôl a ich žiakov zo sociálne znevýhodneného prostredia. MŠ SR odôvodnilo potrebu skrátiť lehotu potrebou  poskytnúť touto cestou pomoc školám so zvýšeným počtom žiakom zo sociálne znevýhodneného prostredia v čo najkratšom čase. So skrátením lehoty na predkladanie týchto projektov na 30 dní súhlasil podpredseda vlády pre európsku integráciu, ľudské práva a menšiny. 

Spôsob, pravidlá a podmienky poskytovania informácií pre žiadateľov
Spôsob poskytovania informácií je popísaný dostatočne – okrem internetových stránok, kde sú zverejňované najčastejšie otázky a odpovede, sú informácie poskytované aj telefonicky (väčšinou vo vopred stanovenom čase), e-mailom, faxom a osobne. MŠ SR dokonca zverejnilo aj menný zoznam pracovníkov poskytujúcich informácie pre žiadateľov. RO a SORO organizujú aj iné informačné aktivity, ako sú inštruktážne semináre a konferencie. Harmonogramy týchto aktivít boli zverejnené – napr. MH SR pre SOP Priemysel a Služby. Poskytovania informácií podľa jednotlivých interných manuálov RO a SORO je záväzné výhradne v prípade písomného kontaktu.

Opis oprávnených subjektov, oprávnených aktivít  a  oprávnených nákladov
Oprávnené subjekty, aktivity a náklady sú popísané dostatočným spôsobom vo výzvach a tiež v jednotlivých príručkách pre žiadateľov, prípadne príručkách k tvorbe rozpočtu projektov. 

Vyhodnotenie výziev
RO a SORO zverejnili ukazovatele, ktoré sú predmetom vyhodnotenia projektov, chýbajú však informácie o tom,  ako budú výsledky zverejňované a v akom termíne bude spracované vyhodnotenie výzvy.

Návrh záverov na dopracovanie
RO a SORO postupujú pri zverejnení výziev podľa interných manuálov. Odporúčania definované v Správe boli zapracované v termíne podľa uznesenia vlády SR. V priebehu sledovaného obdobia nedošlo k závažným nedostatkom v oblasti pravidiel pre zverejňovanie informácií o možnostiach poskytovania finančných prostriedkov z fondov EÚ, ako sú napr. zásadné zmeny v podmienkach počas platnosti zverejnenej výzvy alebo nedostatočná lehota na podávanie projektov.  Po preskúmaní podkladov zo strany ministerstiev je však možné konštatovať, že súbory a informácie, ktoré sú pre ďalšie rozhodovanie a postupy pre konečného prijímateľa/príjemcu pomoci zásadné,  sú  na internetových stránkach uložené neprehľadne. Preto  je potrebné z ich strany  prehodnotiť súčasnú štruktúru ukladania informácií a iných dokumentov do jednoduchšej štruktúry. Na základe uvedeného všetky RO a SO/RO musia  
1.	sprehľadniť spôsob zverejňovania výziev :
-uviesť na spoločnej internetovej stránke www.strukturalnefondy.sk zoznam všetkých internetových stránok RO a SORO, kde sa nachádzajú výzvy, pretože jednotlivé ministerstvá na nich zverejňujú ďalšie potrebné informácie, 
-zabezpečiť prepojenie z internetovej stránky www.strukturalnefondy.sk  na iné stránky RO a SORO, 
-pravidelne aktualizovať harmonogram zverejňovania výziev a najmä ujednotiť terminológiu v dokumentoch zverejnených v rámci výziev na predkladanie projektov.   
-zabezpečiť, aby výzva na predkladanie žiadosti o nenávratný finančný príspevok obsahovala presný názov programu, názov (nielen číslo) opatrenia
-uvádzať pri označení výzvy na internetovej stránke: termín zverejnenia výzvy, dátum uzávierky na predkladanie projektov.
-zaviesť archív na internetovej stránke a neaktuálne výzvy na predkladanie projektov aj s dokumentáciou ponechať na internetovej stránke v archíve.  
-pri zverejňovaní výziev dôsledne rešpektovať a dodržiavať usmernenia RO pre CSF č. 2/2004 a č. 11/2004 a používať ich už pri najbližšom zverejňovaní výzvy   

II. tematický okruh: Príprava a predkladanie projektov 

Správa v časti týkajúcej sa prípravy a predkladania projektov odporúča jednotlivým RO a SO/RO zaviesť jednotnú a záväznú úpravu poskytovania informácií žiadateľom, pričom súčasťou takejto úpravy by mala byť povinnosť súčasne so zverejnením výzvy zverejniť na relevantných internetových stránkach faxové číslo, mailovú a poštovú adresu subjektu zodpovedného za poskytovanie informácií žiadateľom. Písomne predložené otázky žiadateľov a odpovede na ne musí autorizovaný subjekt zaslať žiadateľovi. Správa zároveň odporúča, aby autorizovaný subjekt zverejnil odpovede na otázky všeobecného charakteru (ak je to vhodné, aj na iné, najmä opakujúce sa otázky) prostredníctvom príslušnej internetovej stránky bez zbytočného odkladu, najneskôr do desiatich dní od obdržania otázky. Všetky odpovede zverejnené na internetovej stránke alebo poskytnuté žiadateľovi v písomnej forme sa majú považovať  za záväzné a žiadateľ sa na ne môže v prípade potreby odvolávať. Žiadateľ nesmie byť v hodnotiacom procese postihnutý za dôsledky nesprávnej informácie, ktorú mu poskytol autorizovaný subjekt v písomnej alebo elektronickej forme. Odpovede zverejnené na internetovej stránke nemôže RO a SO/RO, ani autorizovaný subjekt meniť s výnimkou prípadov, keď výrazným spôsobom na príslušnej webovej stránke označí zmenu, ku ktorej došlo. 

Správa odporúča zabezpečiť, aby RO a SO/RO po ukončení výberového konania projektov poskytol príslušnému monitorovaciemu výboru (MV) správu, ktorá bude informovať o priebehu výzvy vrátane identifikácie problémov, ktoré sa z pohľadu RO a SO/RO vyskytli, o nedostatkoch v procese hodnotenia a posudzovania predložených projektov a o schválených a vyradených projektoch vrátane výsledkov hodnotenia. Táto správa bude RO a SO/RO vypracovaná tak, aby bola MV k dispozícii na prerokovanie  na jeho najbližšom zasadnutí po ukončení príslušného výberového konania. Vyššie uvedené platí aj v prípade priebežných výziev s periodickými výberovými konaniami. V prípade priebežných výziev s priebežným hodnotiacim a výberovým procesom by RO a SO/RO mal správu predkladať každých 6 mesiacov. RO a SO/RO musí zabezpečiť zverejnenie uvedených správ na príslušnej internetovej stránke.

Zapracovanie odporúčaní týkajúcich sa jednotnej úpravy poskytovania informácií a odpovedí na otázky v rámci SOP Priemysel a služby bolo zrealizované vydaním usmernenia č. 2, resp. dodatkom č. 1 k tomuto usmerneniu k Manuálu riadenia SOP Priemysel a služby. Správu týkajúcu sa priebehu výzvy a identifikácie problémov a nedostatkov bude poskytovať RO v štvrťročnom hlásení o stave implementácie a čerpaní finančných prostriedkov v rámci jednotlivých OP a JPD. Na základe podkladov MH SR  neplánuje zverejňovať monitorovacie správy prerokovávané na MV na internetovej stránke. Je potrebné zabezpečiť, aby tieto správy boli zverejňované a prístupné širokej verejnosti.  

RO pre SOP Poľnohospodárstvo a rozvoj vidieka zapracoval odporúčania k poskytovaniu informácií v Základnom manuáli a stratégii pre audit trail sekcie projektových podpôr pre SOP P-RV. Odporúčania týkajúce sa predloženia správy MV po skončení výberového konania a jej zverejnenia sú zapracované v Manuáli odboru monitoringu sekcie projektových podpôr Pôdohospodárskej platobnej agentúry a v Manuáli RO pre SOP P-RV. 

RO a SO/RO pre OP Základná infraštruktúra zapracovali odporúčania týkajúce sa prípravy a predkladania projektov ako aj predloženia správy MV do Interného manuálu RO a SORO pre OP ZI.

V rámci JPD Cieľ 2 je jednotná úprava poskytovania informácií ošetrená v príručke pre žiadateľa o poskytnutie nenávratného finančného príspevku v rámci JPD Cieľ 2 pre verejný aj  súkromný sektor, ktoré sú zverejnené na internetovej stránke RO a v internom manuáli RO pre JPD Cieľ 2.

RO pre SOP Ľudské zdroje a RO pre JPD Cieľ 3 zapracovali do svojich interných manuálov odporúčania týkajúce sa jednotnej úpravy poskytovania informácií a odpovede na všeobecné často sa vyskytujúce otázky sú zverejnené na www.esf.gov.sk. V interných manuáloch sú zapracované aj postupy poskytovania správ príslušnému MV po skončení výberového konania. RO pre JPD Cieľ 3 deklaroval zapracovanie odporúčania poskytnúť po skončení výberového konania príslušnému MV informáciu o priebehu výzvy, problémoch a nedostatkoch, schválených a zamietnutých projektoch do svojho interného manuálu, RO pre SOP Ľudské zdroje tieto odporúčania nezapracoval. 

RO pre IS EQUAL zapracoval odporúčania do interného manuálu vrátane predloženia správy MV a jej zverejnenia na internete. 

RO pre CIP INTERREG III zapracoval úpravu jednotnej formy poskytovania informácií a odpovedí na otázky do Vnútorného manuálu procedúr RO, rovnako aj formu predloženia správ o priebehu výzvy príslušnému MV a jej zverejnenie na internetovej stránke. 

Návrh záverov na dopracovanie  
RO zapracovali navrhnuté opatrenia do svojich interných manuálov riadenia. Na základe preverenia súčasného stavu musia jednotlivé RO a SO/RO:
1. upraviť príručky pre konečného prijímateľa a zahrnúť do nich: 
-presnú adresu inštitúcie, ktorá poskytuje doplňujúce informácie, 
-informáciu o spôsobe predloženia doplňujúcich informácií, 
-informáciu o podmienkach, za akých je možné robiť úpravy vo výzve a akým spôsobom sa táto zmena zverejní
-informáciu o tom, že písomne poskytnuté odpovede sú pre RO a SO/RO záväzné a žiadateľ o NFP sa na ne v prípade potreby môže odvolať
2. dôsledne zabezpečovať zverejňovanie odpovedí na často kladené otázky na svojej internetovej stránke 
3. dôsledne zabezpečovať zverejňovanie celých ročných monitorovacích správ a celej záverečnej monitorovacej správy  po jej schválení  na MV a prerokovaní s EK. 
Pozn.  RO pre SOP Ľudské zdroje implementáciu posledne uvedeného odporúčania neodpočtoval. 

III. tematický okruh: Hodnotenie a výber projektov

V rámci problematiky hodnotenie a výber projektov bolo RO/SORO Správou odporučené najmä zjednotiť metodiku a postup pre splnenie formálnych záležitostí projektov, pri posudzovaní projektov sa  zamerať na ich kvalitu,  zjednotiť princípy odborného hodnotenia a výberu projektov a stanoviť kritériá na hodnotiteľov.
Zároveň v tejto súvislosti bolo potrebné vypracovať  metodiku posudzovania administratívneho súladu, zapracovať  metodiku posudzovania administratívneho súladu do svojich vnútorných predpisov a zaviesť záväzné, kontrolovateľné a vynútiteľné pravidlá.
V súvislosti s posudzovaním administratívneho súladu bolo potrebné zabezpečiť, aby pri posudzovaní projektov bol dôraz kladený na ich kvalitu, nie administratívny súlad. Bolo potrebné zaviesť štandardný mechanizmus umožnenia nápravy v prípade posudzovania administratívneho súladu, stanoviť  výzvu na doplnenie formálnych náležitostí  do 10 dní, a podať  informáciu, že po nesplnení tejto podmienky musí byť projekt vyradený z ďalšieho hodnotiaceho procesu, pričom umožnenie nápravy sa nesmie vzťahovať na doplňovanie informácií o samotnom projekte, ale výlučne na formálne náležitosti.
Zároveň bolo potrebné zverejniť informáciu o možných opravných prostriedkoch súčasne so zverejnením výzvy a jasne definovať, ktorých častí sa opravné prostriedky môžu týkať.
Pre RO/SORO bolo odporučené zjednotiť princípy odborného hodnotenia a výberu projektov a premietnuť ich do súvisiacich predpisov a tiež zabezpečiť štandardizáciu výberu hodnotiteľov a objektivizovať hodnotenie a výber projektov.
Uvedená správa odporúča zabezpečiť, aby RO a SO/RO zakotvili povinnosť vrátiť nakontrahované prostriedky v prípade, ak sa preukáže spáchanie trestnej činnosti, ovplyvňovanie hodnotiteľov, alebo porušenie schválených zásad politiky konfliktu záujmov.
V rámci problematiky hodnotenie a výber projektov bolo RO/SORO odporučené takisto upraviť podmienky pre odmeňovanie hodnotiteľov.
 
Požiadavka na zapracovanie doplnenia formálnych náležitostí zo strany žiadateľa o NFP do 10 dní nebola zapracovaná rovnako viacerými RO, SO/RO. Rozdiely existujú aj napriek tomu, že  lehota bola zreteľne a jasne stanovená. RO pre SOP Priemysel a služby  nezapracoval požadovanú lehotu s tým, že majú lehotu 72 hodín. Lehota nezodpovedá ani u OP Základná infraštruktúra. V rámci programov spravovaných  MVRR SR  je stanovená lehota v internom manuáli 30 dní. MDPT SR a MP SR deklarovalo lehotu 5 dní . RO pre JPD NUTS II Bratislava Cieľ 2 nemá dostatočne zavedené pravidlá na posúdenie administratívneho súladu a metodiku posudzovania administratívneho súladu. Keďže existujú takéto rozdiely v lehotách, je potrebné uložiť  povinnosť  dodržiavania jednotnej lehoty 10 dní na doplnenie žiadosti.
Proces hodnotenia a výberu projektov je rozpracovaný u všetkých rezortov avšak nie vždy na úrovni, ktorá zabezpečuje objektívne hodnotenie žiadostí o NFP. Nie u všetkých RO a SO/RO sú zriadené výberové komisie. Napr. v SOP Poľnohospodárstvo a rozvoj vidieka o výbere projektu na schválenie rozhoduje vo viacstupňovom konaní jedna osoba – vedúci oddelenia uzatvárania zmlúv a následne minimálne riaditeľ odboru implementácie PPA. (Treba však podotknúť, že systém hodnotenia je tu nastavený tak, že projekty sa posudzujú výlučne z hľadiska splnenia objektívne merateľných kritérií a v rámci tohto hodnotenia je vylúčené akékoľvek subjektívne posudzovanie jeho kvality, čo predkladateľ tohto materiálu hodnotí ako mechanizmus najodolnejší voči korupcii). Do hodnotenia projektov sú často zapojení len interní hodnotitelia a sú prípady, kedy odborné hodnotenie projektu vykonáva iba jeden hodnotiteľ. Štatúty a rokovacie poriadky výberových komisií sú často formulované nejasne, vyskytli sa prípady, kedy výberová komisia oproti výzve na predkladanie žiadostí o NFP zúžila kritériá výberu žiadostí. Vo výberových komisiách sú v niektorých prípadoch len zástupcovia toho ktorého rezortu, pričom právomoc rozhodnúť o schválení či neschválení žiadosti má v konečnom dôsledku tiež príslušný minister. Ten navyše nemá žiadnu povinnosť svoje rozhodnutie alebo postup zdôvodniť a v zásade nemusí rešpektovať stanovisko pracovníkov svojho odborného aparátu, hodnotiteľov alebo výberovej komisie. Rozdiely v miere rozpracovania hodnotiacich kritérií, bodových škál, spôsobe hodnotenia, v miere v akej sú jednotlivé rezorty ochotné  zverejňovať výsledky na internete,  sú nepatrné a zrejme sú podmienené špecifikami programov. Projekty sa obvykle hodnotia v škále vyjadrenej bodmi, nie všetky RO a SO/RO majú stanovenú minimálnu bodovú hranicu, ktorú musí projekt dosiahnuť, aby bol postúpený na rokovanie výberovej komisie. 
Systém výberu a hodnotenia projektov na jednotlivých RO a SO/RO je odlišný, a preto by  postupne  malo dôjsť k zavedeniu  zásad jednotného systému na hodnotenie a výber projektov tak, aby počas zavádzania tohto systému neboli narušené iné postupy a odporúčania uvádzané v tomto materiáli ako aj v Správe. 

Štandardizácia výberu hodnotiteľov je zabezpečená na požadovanej úrovni. Existujú presné požiadavky, predpoklady, ktoré musí hodnotiteľ spĺňať. Taktiež je rozpracovaný aj spôsob výberu.

Povinnosť vrátiť nakontrahované prostriedky v prípade, ak sa v procese hodnotenia projektov preukáže spáchanie trestnej činnosti, ovplyvňovanie hodnotiteľov alebo porušenie schválených zásad politiky konfliktu záujmov,  je zapracovaná iba MH SR a MŽP SR (Implementačná agentúra environmentálnych projektov). V návrhoch zmlúv na internetových stránkach sú síce upravené podmienky, za ktorých je možné odstúpiť od zmluvy, avšak nie sú postačujúce vzhľadom na Správou stanovené požiadavky.

Podmienky odmeňovania hodnotiteľov sú upravené na úrovni RO a SO/RO u všetkých rezortov. U viacerých nie je vymedzená presná výška odmeny, keďže hodnotiteľmi sú zamestnanci v štátnej službe, čiže bez nároku na odmenu. U jednotlivých rezortov je zreteľná snaha upraviť podmienky odmeňovania tak, aby zohľadňovali špecifiká a rôznorodosť hodnotenia. Konkrétne rozpätie sadzieb uvádza len  MVRR SR a MPSVR SR.

Návrh záverov na dopracovanie
Na základe preverenia súčasného stavu musia jednotlivé RO a SO/RO:
1.	zjednotiť lehotu na zabezpečenie administratívneho súladu, doplnenie všetkých náležitostí projektu a odstránenia administratívnych nedostatkov zo strany žiadateľa o príspevok z NFP na 10 pracovných dní. Túto lehotu možno predĺžiť len na žiadosť žiadateľa, a to najviac na 20 dní 
2.	vo všetkých rozhodovacích procesoch o žiadostiach o NFP zabezpečiť hodnotenie projektov výberovou komisiou pozostávajúcou najmenej z piatich členov, z nich minimálne jeden musí byť zástupcom mimovládnych organizácií pôsobiacich v predmetnej oblasti alebo predstaviteľom územnej samosprávy 
3.	zapracovať do interných manuálov a štatútov výberových komisií ustanovenie, z ktorého bude vyplývať, že ak sa v rámci prvotnej kontroly, resp. kontroly štyroch očí nezistia nedostatky v dokumentácii žiadateľa a nevyzve sa na odstránenie formálnych nedostatkov, nie je možné, aby bol projekt vyradený dodatočne, ak sa v ďalšej etape zistí, že  nie je splnená jedna z formálnych náležitostí 
4.	do interných manuáloch a štatútov výberových komisií zapracovať mechanizmus, na ktorého základe výberová komisia nemôže meniť kritériá na výber projektov stanovené pri výzve na predkladanie žiadostí o NFP   
5.	zaviesť mechanizmus, na ktorého základe konečné rozhodnutie o schválení či neschválení žiadosti o NFP vydá príslušná výberová komisia. Rozhodnutie tejto komisie môže zmeniť len príslušný minister, vecné zdôvodnenie zmeny rozhodnutia výberovej komisie musí RO a SO/RO zverejniť na príslušnej internetovej stránke a zaslať žiadateľovi o NFP. Popis uvedeného mechanizmu bude aj súčasťou  príručky pre konečného prijímateľa a interného manuálu RO alebo SO/RO.
6.	uplatňovať a dodržiavať mechanizmus hodnotenia projektov v rámci matematicky vyjadriteľnej škály (napr. bodové hodnotenie), na základe ktorej sa stanoví minimálna hranica, ktorú projekt musí dosiahnuť, aby v konečnom dôsledku mohol byť schválený. Výberová komisia nesmie uprednostniť projekt s nižším bodovým hodnotením na úkor projektu s vyšším počtom bodov
7.	do zmluvy o nenávratnom finančnom príspevku zapracovať ustanovenie na základe ktorého RO, SO/RO môže odstúpiť od zmluvy, ak sa v procese hodnotenia a výberu projektov právoplatným rozsudkom súdu preukáže spáchanie trestnej činnosti, alebo ak bude ako oprávnená vyhodnotená sťažnosť smerujúca k ovplyvňovaniu hodnotiteľov alebo porušeniu schválených zásad politiky konfliktu záujmov, prípadne ak takéto ovplyvňovanie alebo porušenie skonštatujú aj bez sťažnosti alebo podnetu na to oprávnené kontrolné orgány

RO a SO/RO v rámci spôsobu hodnotenia a výberu projektov môžu zaviesť taký mechanizmus, ktorý bude hodnotiť len splnenie potrebných objektívne merateľných kritérií. Ak v rámci takéhoto mechanizmu je absolútne vylúčené subjektívne hodnotenie kvality projektu a škály hodnotenia jednotlivých kritérií sú len v rovine „plus – mínus“, RO a SO/RO body 2 až 6 tejto časti materiálu nemusia aplikovať. Aj v prípade zavedenia takéhoto mechanizmu však platí povinnosť ministra vecne zdôvodniť prípadnú zmenu rozhodnutia pracovníkov svojho odborného aparátu a povinnosť RO a SO/RO zverejniť toto rozhodnutie na príslušnej internetovej stránke.     

IV. tematický okruh:  Monitoring 

V rámci tematického okruhu Monitoring bolo potrebné  jasne definovať princíp partnerstva vrátane vymedzenia tých súčastí programovania a implementácie, pri ktorých je povinnosťou dôsledne uplatňovať tento princíp. Princíp partnerstva vyžaduje, aby do procesu programovania, implementácie, monitoringu a hodnotenia boli okrem štátnej správy zapojení aj zástupcovia samosprávy a zástupcovia sociálnych a ekonomických partnerov. Toto zastúpenie má byť nielen na národnej úrovni, ale aj na regionálnej a lokálnej úrovni.

Jednotlivé riadiace orgány definujú princíp partnerstva v rôznych  formách a v rôznych častiach programových dokumentov. Zapojenie partnerov pri príprave jednotlivých programových dokumentov bolo rozdielne. Určité rozdiely sú samozrejme v intenzite a počte zapojenia partnerov.

Okrem programovacej časti princíp partnerstva sa uplatňoval aj v rámci implementácie a tiež pri realizácii informačných aktivít. Pri implementácii je to výber a hodnotenie projektov, informovanie a monitorovanie o stave realizácie a čerpaní poskytnutej pomoci. Realizácia informačných aktivít a častí implementácie sa v niektorých OP uplatňovala najmä v spolupráci VÚC a riadiacich orgánov. Spolupráca sa orientuje na šírenie informácií v regiónoch medzi potenciálnymi príjemcami pomoci, poskytovanie poradenstva a konzultácií v oblasti regionálneho rozvoja a pod. 

Tematický okruh „monitoring“ stanovuje požiadavku na zloženia monitorovacích výborov tak, aby bolo vyvážené  zastúpenie všetkých troch sektorov: štátnej správy, samospráv a sociálnych a ekonomických partnerov. Medzi jednotlivými OP existujú v štruktúre zastúpenia určité rozdiely, ktoré sú spôsobené typom opatrení a aktivitami v danom OP. V zastúpení MV mierne prevažuje štátna správa, zastúpenie majú tiež obce cez ZMOS a pomerne dobré zastúpenie má regionálna samospráva. Výnimkou je SOP Poľnohospodárstvo a rozvoj vidieka, kde však MP SR ponúklo zastúpenie v MV pre jedného zástupcu VÚC s tým, aby zastupoval záujmy celej regionálnej samosprávy. VÚC sa doposiaľ na svojom zástupcovi nedohodli. 

Štatúty MV poskytujú účinné a vynútiteľné nástroje na výkon všetkých funkcií týkajúcich sa monitoringu a kontroly podľa nariadenia rady č. 1260/1999 o všeobecných ustanoveniach o štrukturálnych fondoch. Uvedené nástroje sa nachádzajú v interných manuáloch a štatútoch jednotlivých OP a JPD. 
 
Návrh záverov na dopracovanie

Napriek tomu, že zastúpenie všetkých troch sektorov: štátnej správy, samospráv a sociálnych a ekonomických partnerov nevykazuje výrazné rozdiely v zastúpení, považujeme za potrebné zvážiť nasledujúce zastúpenia v monitorovacích výboroch:

1)	zaradiť zástupcu sociálnych a ekonomických partnerov do monitorovacieho výboru INTERREG III A česko-slovenská hranica
2)	zaradiť zástupcu MVO pre MV SOP Priemysel a služby.

V. tematický okruh: Konflikt záujmov

V rámci problematiky konflikt záujmov bolo RO a SO/RO Správou odporučené  najmä jednoznačne a jednotne definovať konflikt záujmov a vhodným spôsobom zverejniť definíciu konfliktu záujmov. Definíciu pravidla konfliktu záujmov vypracoval v zmysle  úlohy C.4. uznesenia vlády  SR č. 797/2004 zo dňa 18.8.2004 podpredseda vlády a minister spravodlivosti SR v liste zo  dňa 19. 8. 2004 č.1908/2004-OBPK. 
Všetky RO a SO/RO boli povinné transponovať tieto ustanovenia do svojich interných predpisov, pokynov a manuálov a zverejniť na svojich internetových stránkach. Zároveň sú RO a SO/RO zodpovedné za ich dôsledné dodržiavanie.
Na základe podkladov z jednotlivých rezortov je možné konštatovať, že  RO a SO/RO definovali konflikt záujmov, definovali zodpovednosť osôb, ktorých sa táto definícia týka a transponovali ustanovenia o konflikte záujmov do interných predpisov, pokynov a manuálov. Okrem MŽP SR, MP SR a MŠ SR však tieto údaje nezverejnili na internete.
Niektoré RO a SO/RO  zverejnili prostredníctvom internetových stránok meno kontaktnej osoby, ktorej môže verejnosť predkladať podnety a indície o konflikte záujmov a niektoré RO a SO/RO  zverejnili orgány (odbory kontroly), ktorým môžu byť prípadné podnety a indície  o konflikte záujmov predkladané na jednotlivých úrovniach implementácie). MH SR nezverejnilo meno kontaktnej osoby a ani príslušný útvar, ktorému môžu byť predkladané podnety a indície na jednotlivých úrovniach implementácie SOP Priemysel a služby.

Návrh záverov na dopracovanie
Na základe preverenia súčasného stavu musia jednotlivé RO a SO/RO:
1.	zverejniť na svojich úvodných internetových stránkach pravidlo zákazu konfliktu záujmov, zodpovednosť osôb, ktorých sa táto definícia týka
2.	zverejniť na svojich internetových stránkach kontaktnú osobu alebo orgány (odbory kontroly, prípadne príslušné útvary), na ktoré môže verejnosť  predkladať podnety a indície o porušení pravidla konfliktu záujmov. 
Pravidlo zákazu konfliktu záujmov je potrebne zverejniť a zahrnúť do príslušných interných manuálov v znení, ako je uvedene v prílohe č. 1 tejto správy.

VI. tematický okruh: Kohézny fond

Kohézny fond je z hľadiska implementácie návrhov opatrení obsiahnutých v správe o záveroch a odporúčaniach vyplývajúcich z dotazníka „Právna ochrana pred netransparentnosťou a konfliktom záujmov  vo vzťahu k rozhodovaniu o využívaní fondov EÚ v SR“ špecifický a správa brala do úvahy odlišnosti postupov používaných v rámci Kohézneho fondu.
 
Žiadosti o poskytnutie podpory v rámci Kohézneho fondu nie sú zasielané riadiacemu orgánu na základe zverejnenia výziev, ale projekty sú vyberané príslušnými ministerstvami (MŽP SR a MDPT SR) v súlade s koncepčnými rezortnými dokumentmi schválenými vládou SR a sú definované v Stratégii SR pre KF, ktorá bola rovnako schválená vládou SR. 

Citlivým bodom z hľadiska implementácie projektov Kohézneho fondu je proces verejného obstarávania, keďže ide o mimoriadne rozsiahle projekty s minimálnymi celkovými oprávnenými nákladmi 10 mil. EUR. V súlade s národnou legislatívou sa verejné obstarávanie realizuje podľa zákona č. 523/2003 Z. z., ktorý je plne aproximovaný s legislatívou EÚ. Konečný prijímateľ pomoci je zodpovedný za realizáciu verejného obstarávania, pričom príslušné ministerstvá - MŽP SR a MDPT SR si prostredníctvom svojich organizačných štruktúr ponechali výkon ex ante kontroly všetkých procesov súvisiacich s výberom dodávateľa / zhotoviteľa. 

Z hľadiska implementácie návrhov opatrení možno skonštatovať, že definíciu konfliktu záujmov MVRR zapracovalo do interného manuálu RO pre KF do kapitoly 8 Ľudské zdroje,
MŽP ako SORO pre KF zapracovalo otázku konfliktu záujmov ako samostatnú kapitolu 11 do svojho Interného manuálu SORO pre KF. MDPT vo svojom Internom manuáli SORO pre KF spomína otázku konfliktu záujmov (resp. neexistenciu tohto problému, keďže žiadatelia nie sú zo súkromného sektora) v kapitole 6.0 Odvolania, sťažnosti a opravné prostriedky. Nie je však v ňom  uvedená definícia konfliktu záujmov. 

Návrh záverov na dopracovanie

Na základe preverenia súčasného stavu by bolo vhodné, aby MDPT SR zahrnulo definíciu konfliktu záujmov do Interného manuálu  SORO pre KF tak, ako je uvedené v prílohe č. 1 tejto správy.